stanford-oval/wikipedia huggingface dataset:
ריימונד שינאזי
תפקידים

ריימונד שינאזי נמנה עם סגל אוניברסיטת אמורי משנת 1978 בה מכהן במגוון תפקידים:
פרופסור במחלקת הילדים וראש מעבדת הפרמקולוגיה הביוכימית בבית הספר לרפואה של אוניברסיטת אמורי
מדען שותף במחלקה לפתוביולוגיה ואימונוביולוגיה במרכז הלאומי לחקר פרימטים אמורי
מנהל שותף של קבוצת העבודה המדעית לריפוי HIV במרכז לחקר האיידס באוניברסיטת אמורי (CFAR)
בנוסף לכך הוא שימש כמרצה חיצוני בקמפוס אטלנטה של אוניברסיטת ג'ורג'יה ובאוניברסיטת מיאמי.
בין השנים 1981 – 2016, במקביל לעבודתו באוניברסיטה, עבד במרכז הרפואי לחיילים משוחררים אטלנטה, המסונף לאוניברסיטה אמורי .
מחקרים

עבודות המחקר הראשונות של ריימונד שינאזי התמקדו במציאת תרופות לטיפול בדלקות הנגרמות על ידי נגיף ההרפס כגון הרפס שפתיים, הרפס גניטלי והרפס אנצפליטיס.
בשנת 1980, כאשר זוהה נגיף ה-HIV, גייסו שינאזי ועמיתיו את הידע שרכשו במהלך עבודתם על נגיף ההרפס, למאבק בנגיף חדש זה. ריימונד שינאזי הקים את המעבדה הראשונה לחקר האיידס באוניברסיטת אמורי וניסח את פרוטוקול הבטיחות לעבודה במעבדה. בשנת 1987 היה מעורב בחקר הפעילות הסלקטיבית של d4T נגד נגיף ה-HIV שהתנהל במעבדתו של ויליאם פרוסוף.
ריימונד שינאזי ידוע בשל מעורבותו בגילוי ובפיתוח תרופות חדשניות נגד הנגיפים HIV, HBV ו־HCV, ביניהן חמש תרופות שאושרו על ידי ה-FDA. שלוש מבין תרופות אלה כלולות בשמונה טיפולים תרופתיים משולבים (קוקטייל). מעל 94% מהאנשים שנמצאו חיוביים לנגיף ה-HIV נוטלים לפחות אחת מהתרופות שהומצאה על ידו.
הקמת חברות ביוטכנולוגיה

ריימונד שינאזי הקים חמש חברות ביוטכנולוגיה המתמקדות בגיליו ובפיתוח תרופות נגד נגיפים:
Pharmasset Inc., RFS Pharma LLC (2004), ActivBiotics LLC (2008) (נרכשה על ידי Gilead בשנת 2012), Triangle Pharmaceuticals (נרכשה על ידי Gilead בשנת 2003) ו־Idenix Pharmaceuticals (51 אחוז ממניותיה נרכשו על ידי נוברטיס בשנת 2003). חברות אלה עובדות בשיתוף פעולה עם חברות ביוטכנולוגיה ברחבי העולם, כגון החברה הצרפתית Genoscience Pharma והחברה הישראלית BioLineRx ' בפיתוח תרופות לטיפול בזיהומים נגיפיים מסכני חיים.
המעבדה לפריון במרכז האיידס בבית החולים הדסה עין כרם הוקמה בזכות תרומה נדיבה של פרופ' פיליפ חלפון, פרופ' ריימונד שינאזי ומשפחותיהם.
בשנת 2014, יחד עם חברת Gilead Sciences וחברת התרופות המצרית Pharco B International , סיפק ריימונד שינאזי לשוק המצרי את התרופה לטיפול בהפטיטיס Sofosbuvir (Sovaldi) C במחיר מופחת של 1% ממחיר השוק.
פרסים ותארים > פרסי מפעל חיים

Lifetime Achievement Award- Scrip Award, London - 2016
Lifetime Achievement Award for Public Service- Institute of Human Virology - 2016
פרסים ותארים > פרסי הצטיינות

Bruce Witte (Blumberg) Annual Distinguished Award- Hepatitis B Foundation - 2006
Distinguished Scientist Award- Hepatitis B Foundation - 2006
Emory University's Dean's Distinguished Faculty Lecture and Award - 2008
Distinguished Medical Science Award - Friends of the National Library of Medicine - 2013
Distinguished Scientific Achievement Award- American Liver Foundation - 2014
Research & Hope Award for Excellence in Academic Research- PhRMA Foundation - 2014
פרסים ותארים > פרסים אחרים

Intellectual Property Legends Award- Georgia State University - 2012
2013 - Charter Fellow - National Academy of inventors
William S. Middleton Award- US Veterans Affairs - 2015
Tom Glaser Leadership Award- Connexx Eagle Star Awards - 2015
פרסים ותארים > תארים

Inductee- Technology Hall of Fame of Georgia - 2011
2013 - דוקטור לשם כבוד מטעם האוניברסיטה העברית בירושלים
2018 - אביר לגיון הכבוד
שמעון שרביט

| --- | --- |

 לידה:  7 ביולי 1939 (בן 85) תאפילאלת, מרוקו
 ענף מדעי:  בלשנות
 מקום לימודים:  אוניברסיטת בר-אילן 
 מוסדות:  אוניברסיטת בר-אילן  המכללה האקדמית אשקלון 
 מספר צאצאים:  3 
 
שמעון שרביט (נולד ב-7 ביולי 1939) הוא בלשן וחוקר של לשון חכמים. פרופסור אמריטוס במחלקה ללשון עברית באוניברסיטת בר-אילן. משמש כיום כרקטור במכללה האקדמית אשקלון.
ביוגרפיה

שרביט נולד לאליהו ועליזה שרביט, במחוז תאפילאלת שבמרוקו, ועלה ארצה בראשית שנת תש"ט (1948) עם הוריו ושבעת אחיו ואחיותיו. המשפחה התיישבה בעיר רמלה. הוא למד בבית הספר הממלכתי-דתי "סיני". אביו התייתם בגיל צעיר לא זכה ללימודים סדירים[דרושה הבהרה], ובכל זאת למד בכוחות עצמו ושימש כשליח ציבור וכקורא בתורה. הוריו של שרביט הועידו אותו להיות 'כלי קודש' (מוהל, שוחט ורב) ודאגו שילמד תלמוד והלכות שחיטה (כבר בהיותו בכיתות ז-ח) אצל רב ממשפחת אבוחצירא. אולם הוא העדיף להיות מורה, ואחרי מאבק ממושך עבר לישיבה התיכונית "נתיב מאיר" בירושלים, בסיועם של מנהל בית הספר וראש מחלקת החינוך בעיריית רמלה, הרב ד"ר מנחם פרנקל, ושל מחנכו, הד"ר שלמה וייסבליט.
עם סיום לימודיו בישיבה נרשם שרביט לסמינר למדריכים ומורים (של הסוכנות היהודית) בבית וגן בירושלים, ולאחר ששימש שלוש שנים בהוראה זכה לתעודת "מורה מוסמך". את שירותו הצבאי עשה שרביט בנח"ל, ובמסגרת השל"ת שימש קומונר סניף "בני עקיבא" בכפר חסידים, ועבד כמורה ומדריך חינוכי בכפר הנוער הדתי שם. מנהל הכפר, המחנך אברהם (אויגן) מיכאליס, עודד אותו לפנות ללימודים אקדמיים. בתקופת עבודתו במוסד נשא שרביט לאשה את חנה אמויאל. הוא המשיך לעסוק בחינוך ובהוראה במוסד וחנה שימשה אם-בית בפנימייה.
שרביט אב לשלושה וסב לשבעה.
קריירה אקדמית

את לימודיו האקדמיים החל שרביט באוניברסיטת בר-אילן בשנת תשכ"ד במחלקה ללשון העברית וללשונות שמיות (מקצוע ראשי) ובמחלקה לתנ"ך (מקצוע משני). מוריו המובהקים היו הפרופסורים יחזקאל קוטשר, גב"ע צרפתי, מ"צ קדרי, אהרן דותן ואוריאל סימון. את לימודיו לתואר השני הוא סיים בציון "מעולה", ואף על הדיסרטציה שלו לתואר השלישי הוא זכה בציון "מעולה".
שרביט זכה למלגת השתלמות מקרן "יד אבי היישוב" (תשכ"ט-תש"ל), שמימנה את יציאתו עם משפחתו להשתלמות באנגליה. הוא למד בלשנות כללית באוניברסיטת לונדון וחקר כתבי-יד וקטעי גניזה רבים בספריות אנגליה: הספרייה האוניברסיטאית של קיימברידג', ספריית הבודליאנה של אוקספורד וספריית המוזיאון הבריטי בלונדון. עם סיום הדוקטורט הוא זכה למענק למשך שלוש שנים (תש"ם- תשמ"ב) מקרן "ברכה" [מטעם המל"ג] למימון התקן שלו באוניברסיטת בר-אילן, ולמימון יציאתו לבתר-דוקטורט בבוסטון. הוא השתלם באוניברסיטת הרווארד בבלשנות שמית ובבלשנות כללית.
בשנת תשנ"ג מונה לפרופסור מן המניין. כעבור קרוב לארבעים שנות הוראה פרש בשנת תשס"ה. שרביט לימד במכללת בית ברל בשנים תשל"ה-תשל"ט ותשמ"ב, ושימש בה ראש החוג ללשון העברית. כמו כן לימד כמרצה אורח באוניברסיטת תל אביב בשנים תשמ"ג-תשמ"ה. הוא שימש מרצה אורח באוניברסיטת ברנדייס (ליד בוסטון), במכללה העברית בבוסטון ובקולג' היהודי בלונדון.
מחקריו של שרביט עוסקים בלשון חכמים (הגה, צורות, תחביר וסגנון), מסכת אבות, לשון התפילה, שיטות הניקוד הלא מסורתיות בימה"ב, אמצעים לשוניים וסגנוניים בספרות השו"ת וסוגיות בסוציו-לינגוויסטיקה. שרביט הוא חבר מלא באקדמיה ללשון העברית משנת תשנ"ט, ובשנים האחרונות הוא חבר פעיל בוועדה למינוח במקצועות הביטוח.
עמיתיו ותלמידיו פרסמו לכבודו ספר יובל שכולל מאמרים בלשון חכמים והתחומים הנושקים לו. את הספר ערכו פרופ' אפרים חזן ופרופ' זהר לבנת, והוא יצא בהוצאת משותפת של אוניברסיטת בר-אילן והמכללה האקדמית אשקלון בשנת תשע"א.
שרביט ניהל את היחידה להבעה עברית ואולפן באוניברסיטת בר-אילן, וכן סייע לביסוס התוכנית ללימודי תעודה בעריכה לשונית (פרופ' אמציה פורת עמד בראשה), שנוסדה ביוזמתם של פרופ' אהרן מירסקי ופרופ' יהודה פרידלנדר, מהמחלקה לספרות עברית. בתקופת כתיבת הדיסרטציה שימש שרביט עוזר בכיר לראשי המחלקה ללשון העברית וללשונות שמיות (הפרופסורים מ"צ קדרי וגב"ע צרפתי), ועם קידומו האקדמי הוא עמד בראשה במשך שלוש כהונות. שרביט עבד תקופה ממושכת כחוקר במכון למילונאות, בניהולם של המייסדים, הפרופסורים יחזקאל קוטשר ומ"צ קדרי, ועם פרישת האחרון הפך שרביט למנהלו המדעי של המכון.
תרומה לקהילה ולחברה

שרביט תרם מזמנו במשך שנים רבות לקהילה ולחברה. הוא נשא הרצאות לציבור הרחב במסגרת פעילותם של ארגונים קהילתיים וחוגים חברתיים שונים. הוא מעורב מזה שלושים שנה בקהילת "רמת אילן" בגבעת שמואל, ומרצה בה במועדי ישראל ובשבתות, ומקיים סדרת שיעורים בנושאים כמו המקרא ופרשניו הקלסיים, ספרות האגדה של חז"ל ומקור המנהגים. שרביט היה פעיל זמן מה במסגרת הארגון "ברית יוצאי מרוקו". עד לפרישתו לגמלאות הוא היה פעיל במסגרת "מרכז דהאן" (המרכז לחברה, תרבות וחינוך במורשת יהודי ספרד) שבאוניברסיטת בר-אילן, ובמשך מספר שנים אף עמד בראש הוועדה האקדמית שלו. שרביט שימש חבר בהנהלה הציבורית של הספרייה הלאומית בירושלים מאז שנת תשס"א, ואחר כך נתמנה חבר דירקטוריון הספרייה הלאומית עד שנת תשע"א.
בשנת תשנ"ה התמנה שרביט מטעם אוניברסיטת בר-אילן לשמש "ראש אקדמי" במכללה האזורית אשקלון, ולפקח על הלימודים בה. בראשית דרכה של המכללה, שרביט, יחד עם מייסד המכללה ד"ר פינחס חליוה, נדרשו לנהל מאמצי שכנוע רבים מול ראשי המחלקות באוניברסיטה, על מנת לקבל את הסכמתם לפתוח לימודי התמחות מלאים במקצועות כמו כלכלה ופסיכולוגיה. במרוצת הזמן הפכה המכללה האזורית למכללה האקדמית. בשנת תשס"ה, עם פרישתו לגמלאות מאוניברסיטת בר-אילן, הוא נבחר לשמש כרקטור המכללה. תחת שרביט המכללה התנתקה מאוניברסיטת בר-אילן, וקיבלה היתר לפתוח שלושה עשר חוגים עצמאיים.
בשנים האחרונות יזם שרביט שיתוף פעולה בין המכללה האקדמית אשקלון ובין מרכז דהאן של אוניברסיטת בר-אילן, בראשות ד"ר שמעון אוחיון. וכך נוסדו שני ערבי עיון משותפים המתקיימים במכללה: ערב העיון השנתי, "מליל הסדר ועד המימונה" (מורשת יהודי מרוקו), וערב העיון הדו-שנתי, "חידושים בחקר יהדות תימן" (מורשת יהודי תימן). בשלוש השנים האחרונות נוצרה שותפות של המכללה עם מרכז דהאן גם בקיום כינוסים בינלאומיים בנושאי חברה ויהדות, וכבר התקיימו שישה כינוסים: באיטליה, בברזיל, במקדוניה, בגיאורגיה, במונטריאול ובקייפטאון.
פרסומיו > ספריו

לשון חכמים [= יחידה 3], פרקים בתולדות הלשון העברית, הוצאת האוניברסיטה הפתוחה תשס"ב
מסכת אבות לדורותיה: מהדורה מדעית, מבואות ונספחים, הוצאת מוסד ביאליק, ירושלים תשס"ד
לשונה וסגנונה של מסכת אבות לדורותיה, הוצאת אוניברסיטת בן-גוריון, באר שבע תשס"ו
פרקי מחקר בלשון חכמים, הוצאת מוסד ביאליק, ירושלים תשס"ח
תורת ההגה של לשון חכמים, הוצאת האקדמיה ללשון העברית, ירושלים תשע"ו
לשון וחברה – מבחר סוגיות בעברית הקלאסית והמודרנית [בהכנה]
פרסומיו > עבודת עריכה

(עם מ"צ קדרי) מחקרים בלשון העברית ובספרות התלמודית (ספר זיכרון למנחם מורשת, רמת גן תש"ם)
(עם מ"צ קדרי) מחקרים בלשון העברית לתולדותיה (ספר יובל לגד בן-עמי צרפתי), רמת גן תשנ"ב
מחקרים בלשון העברית העתיקה והחדשה (ספר יובל למ"צ קדרי), רמת גן תשנ"ט
(עם משה בר-אשר ומשה עמאר), קהילת פאס- אלף שנות יצירה, רמת גן תשע"ג
(עם משה בר אשר ואלימלך וסטרייך), מחקרי מערב ומזרח (אסופת מחקרים מוגשת לפרופ' הרב משה עמאר), אשקלון ובר-אילן תשע"ח.
לכבודו

לשון חכמים והתחומים הנושקים לה- מבחר מאמרים לכבוד שמעון שרביט, בעריכת זהר לבנת ואפרים חזן, הוצאת אוניברסיטת בר-אילן, 2010.
הוספה סטנדרטית

גרף אופייני להוספה סטנדרטית
בכימיה בכלל ובכימיה אנליטית בפרט, הוספה סטנדרטית היא שיטה המאפשרת מדידת ריכוזו של צורון יחיד בתמיסה בה ישנם כמה צורונים פעילים. שיטה זאת טובה למערכות ביולוגיות, בהן מטבע הדברים צורונים פעילים רבים. כמו גם למערכות מורכבות אחרות (כמו מי ים) ומכאן חשיבותה הרבה.
הצורך בשיטה

השיטות המסורתיות לניטור אנאליט בתמיסה (ספקטרוסקופיה מסורתית כמו שיטת JOB או שיטות אלקטרוכימיות כמו striping voltammetry) יעילות כאשר מדובר בצורון יחיד בתמיסה, אך קשה ליישמן לתמיסה המכילה צורונים שונים.
למשל, אם ישנם בתמיסה שני צורונים בולעי אור, השימוש בשיטת הספקטרוסקופיה המסורתית (מדידות ספקטרום בליעה של האנאליט, מציאת אורך הגל בו הבליעה מקסימלית, הכנת גרף כיול לעבודה באורך גל זה, מדידת תמיסת האנאליט באורך הגל הנ"ל וחישוב ריכוז האנאליט) לא תניב את ריכוז האנאליט אלא מיצוע כלשהו בין ריכוז האנאליט לבין ריכוז הצורון הנוסף, זאת ע"פ חוק בר-למברט. תרומתו של הצורן הנוסף לבליעה באורך הגל שמצאנו תלויה בתכונות הבליעה שלו ובריכוזו בתמיסה הנבדקת, נתונים שאינם ידועים בדרך כלל. לכן, לשם מדידת ריכוז של צורון נתון בדגימות "טבעיות" (כאשר שאר המרכיבים, רכוזם המדויק ולפעמים אף מהותם, אינם ידועים), בכל שיטה אנליטית, יש צורך לאפס תרומות של צורנים אחרים. על צורך זה באה לענות שיטת "הוספה סטנדרטית".
מכאן ואילך יעסוק כל הערך ביישום השיטה בספקטרוסקופיה, לצורך פשטות. אותם עקרונות תקפים לכל שאר היישומים.
עקרונות השיטה

בשיטה זו מודדים את הבליעה בתמיסה בה מנטרים את האנאליט. אחר כך מוסיפים כמות ידועה של הצורון הנמדד לתמיסה ומודדים שוב את הבליעה, ממשיכים להוסיף כמויות ידועות, נהוג למדוד כחמש מדידות. מתוצאות אלו מציירים גרף:
על ציר ה-X תוספת הריכוז, על ציר ה-Y הבליעה. אם העבודה נעשיתה תחת מגבלות חוק בר-למברט, התוצאה היא ישר. 
החיתוך בין הישר לבין ציר ה-X הוא ריכוז האנאליט בתמיסה המקורית.
ההצדקה לשיטה

מפני שהחיתוך עם ציר-X היא התוספת שתיצור בליעה אפסית, ומכיוון שהישר המצטייר מתייחס לתוצאות של בליעת צורון האנאליט, התוצאה היא כמות האנאליט שיש לגרוע מהתמיסה כדי לקבל אפס בליעה, כלומר ריכוז הצורון בתמיסה.
ראו גם

ספקטרוסקופיה
יוהנס פוגטמן

יוהנס פוֹגְטְמַן (בגרמנית: Johannes Voigtmann; נולד ב-30 בספטמבר 1992) הוא כדורסלן גרמני המשחק בעמדת הסנטר בבאיירן מינכן ובנבחרת גרמניה בכדורסל.
קריירה מקצועית

פוגטמן שיחק כדוריד בעיר הולדתו אייזנך לפני שפנה לכדורסל. הוא ערך את הופעת הבכורה שלו ב-ProA, הליגה הגרמנית השנייה, במדי מדיפוליס ג'נה במהלך עונת 2010/11. ב-2012 הוא חתם על חוזה לשנתיים בסקיליינרס פרנקפורט מהבונדסליגה. ב-2015 הוא נבחר לראשונה למשחק האולסטאר של הליגה ובעונת 2015/2016 זכה עם פרנקפורט ביורופקאפ לאחר ניצחון על פלקנסטרו וארזה בגמר.
ביוני 2016 חתם פוגטמן בסאסקי בסקוניה מליגת ה-ACB הספרדית. בהופעת הבכורה שלו ביורוליג עם הקבוצה הבסקית קלע פוגטמן 12 נקודות בניצחון 85–84 על אנאדולו אפס. בעונת היורוליג הראשונה שלו, הוא העמיד ממוצעים של 10.1 נקודות, 7 ריבאונדים ו-1.7 אסיסטים ב-33 משחקים. בעונתו הראשונה עם בסקוניה בליגה הספרדית הוא העמיד ממוצעים של 7.8 נקודות, 1.8 אסיסטים ו-6 ריבאונדים ב-32 משחקים.
בעונת 2017/18 העמיד פוגטמן ממוצעים של 7.8 נקודות, 1.7 אסיסטים ו-5.2 ריבאונדים, ובעונת 2018/19, האחרונה שלו בקבוצה, רשם 9.3 נקודות (שיא קריירה בספרד), 2.5 אסיסטים ו-5.6 ריבאונדים בממוצע למשחק.
ב-2 ביולי 2019 חתם פוגטמן לשנתיים עם אופציה לשנה נוספת בצסק"א מוסקבה הרוסית. הוא שיחק 28 משחקים עם צסק"א ביורוליג בעונת 2019/2020 והעמיד ממוצעים של 7.7 נקודות, 1.5 אסיסטים ו-5.2 ריבאונדים. ב-37 משחקים בעונת 2020/2021 הוא רשם 8.5 נקודות, 1.3 אסיסטים ו-5 ריבאונדים למשחק. בעונת 2019/20 של הליגה המאוחדת של VTB הוא רשם 8.6 נקודות, 1.8 אסיסטים ו-4 ריבאונדים בממוצע למשחק, ובעונת 2020/2021 העמיד ממוצעים של 10 נקודות, 2.3 אסיסטים ו-6 ריבאונדים.
ב-27 בפברואר 2022, עם הפלישה הרוסית לאוקראינה, הוא עזב את הקבוצה. בקבוצה האשימו אותו בהפרת חוזהו. ב-2 בספטמבר 2022 הוא חתם לשנתיים באולימפיה מילאנו מליגת העל האיטלקית בכדורסל.
קריירה בנבחרת

ב-2011 ו-2012 הופיע פוגטמן במדי נבחרת גרמניה בכדורסל עד גיל 20 באליפויות אירופה לנבחרות עתודה.
ב-2014 הוא ערך את הופעת הבכורה שלו בנבחרת גרמניה הבוגרת, במסגרת מוקדמות יורובאסקט 2015. הוא שיחק את משחקו הראשון בנבחרת במשחק ידידות בו הפסידה נבחרתו 59–91 לאיטליה.
הוא ייצג את גרמניה באליפות אירופה 2015, יורובאסקט 2017, גביע העולם בכדורסל 2019 וטורניר הכדורסל באולימפיאדת טוקיו (2020). בנוסף הוא זכה עם הנבחרת במדליית הארד ביורובאסקט 2022 ובמדליית הזהב בגביע העולם בכדורסל 2023.
הערות שוליים

↑  Johannes Voigtmann will be the first acquisition for 2016-17 season, סאסקי בסקוניה, ‏23 ביוני 2016
↑  Bargnani’s show spearheads Baskonia vs Anadolu Efes, Eurohoops.net, ‏14 באוקטובר 2016
1 2 3  סטטיסטיקות, באתר Basketball Reference
↑  רשמית: פויגטמן חתם לשנתיים בצסק"א מוסקבה, באתר ערוץ הספורט, 2 ביולי 2019
↑  CSKA confirms departures of Shengelia, Voigtmann, Grigonis and Lundberg, Eurohoops.net, ‏27 בפברואר 2022
↑  Here is Johannes Voigtmann: “Expectations and goals are very high, I will help”, אולימפיה מילאנו, ‏2 בספטמבר 2022
↑  „“Career High“: Satou Sabally und Maik Zirbes, פדרציית הכדורסל בגרמנית
פוגטמן במדי סקיליינרס פרנקפורט, 2015
תמר ציגלר

| --- | --- |

 לידה:  1971 (בת 54 בערך) 
 ענף מדעי:  התורה הארגודית  תורת המספרים
 מקום מגורים:  ישראל ישראל
 מקום לימודים:  האוניברסיטה העברית בירושלים 
 מנחה לדוקטורט:  הלל פורסטנברג 
 מוסדות:  האוניברסיטה העברית בירושלים  הטכניון – מכון טכנולוגי לישראל 
 פרסים והוקרה:  פרס רוטשילד (2024)  פרס מיכאל ברונו (2015)  פרס ארדש (2011) 
 www.ma.huji.ac.il/~tamarz/
 
תמר ציגלר (נולדה ב-1971) היא פרופסורית מן המניין במכון איינשטיין למתמטיקה באוניברסיטה העברית בירושלים. מחקריה עוסקים בקומבינטוריקה אדיטיבית ובקשרים בין התורה הארגודית ותורת המספרים. בשנת 2011 זכתה בפרס ארדש. חברת האקדמיה הצעירה הישראלית.
קורות חיים

ציגלר נולדה לאילנה וצבי ציגלר. בין השנים 1991–2003 למדה באוניברסיטה העברית בירושלים לתואר ראשון ושני במתמטיקה, וכתבה דוקטורט בהנחיית הלל פורסטנברג בנושא "Nonconventional ergodic averages". בשנים 2005–2006 הייתה חברה במכון למחקר מתקדם ובשנים 2005–2007 עשתה פוסט-דוקטורט באוניברסיטת מישיגן. בשנים 2007–2013 הייתה חברת סגל בטכניון בחיפה, והחל מיולי 2013 היא פרופסור מן המניין באוניברסיטה העברית.
מחקר

מחקרה של ציגלר עוסק בתחומי ההשקה בין התורה הארגודית, קומבינטוריקה אדיטיבית ותורת המספרים.
אחת מתרומתיה של ציגלר היא הוכחת השערה על תבניות במספרים ראשוניים בשיתוף עם בן גרין וטרנס טאו, לפיה לכל מערכת משוואות ליניאריות במקדמים שלמים בה עולה מספר הנעלמים בשניים על מספר המשוואות, כמו x+y=z+u, x+1=2u, קיים פתרון שבו מקבלים כל הנעלמים ערכים ראשוניים.
עבודה נוספת של ציגלר וטאו, היא פיתוח משפט גרין-טאו לתוצאות אודות סדרות פולינומיות במספרים ראשוניים.
בשנת 2011 זכתה בפרס ארדש למתמטיקה על עבודתה בתחומי ההשקה שבין התורה הארגודית, דינמיקה, קומבינטוריקה ותורת המספרים.
ציגלר פרסמה מאמרים במגוון עיתונים מדעיים, ביניהם Acta Math ו-Annals of Math והיא משמשת כעורכת בעיתונים מדעיים שונים, בין היתר Israel Journal of Mathematics, ו-Annals of Mathematics.
פרסומים נבחרים

Universal Characteristic Factors and Furstenberg Averages. J. Amer. Math. Soc. 20 (2007), 53-97.
The primes contain arbitrarily long polynomial progression, with Terence Tao. Acta Math. 201 (2008), no. 2, 213--305.
An inverse theorem for the Gowers Us+1[N]-norm, with Ben Green, Terence Tao. Annals of Math, Volume 176 (2012), Issue 2, 1231-1372.
פרסים

2011: פרס ארדש. ציגלר היא האישה הראשונה אשר זכתה בפרס זה.
2013: תואר מרצת השנה של European Mathematical Society
2015: פרס ברונו.
2016: פרס הרקטור.
2024: פרס רוטשילד.
הערות שוליים

↑  Tamar Ziegler | European Women in Mathematics, www.europeanwomeninmaths.org (ארכיון)
| --- | --- |
בקרת זהויות :  NLI: 987007306511405171  ISNI: 0000 0000 6877 3078  MGP: 92267  ORCID: 0000-0001-6423-7072  VIAF: 98326085   WorldCat (עם VIAF): 98326085
קודו (קבוצת מתופפים)

תוף טאיקו בשימוש קודו
קודו (ביפנית: 鼓童), או מתופפי קודו, הם קבוצת מתופפים יפנים מהאי סאדו המנגנים על תופי טאיקו. נגינתם מושפעת מאלמנטים יפנים מסורתיים כמו גם מנגני סווינג וג'אז. מטרת הקבוצה היא לשמר את המסורת היפנית אך במקביל גם לתת לה פירוש חדש.
למילה קודו ביפנית שתי משמעויות : הראשונה היא "פעימת לב" והשנייה "ילדי התוף".
נגן בקבוצה עובר הכשרה של שנתיים ועוד שנה של התלמדות בטרם הוא הופך להיות חלק מהקבוצה.
החל מפסטיבל ברלין שנערך בשנת 1981 העלתה קבוצת קודו למעלה מ-3,000 הופעות בחמש יבשות שונות ברחבי העולם.
פיצוץ בחצות

פיצוץ בחצות (נקרא גם: לילה בטבריה) הוא קופרודוקציה ישראלית-צרפתית משנת 1965,  בביומו של הרווה ברומברגר.
| --- | --- |

 בימוי:  הרווה ברומברגר
 הופק בידי:  מרדכי נבון מאיר מגן
 תסריט:  הרווה ברומברגר דוד גרינברג משה הדר
 עריכה:  מוניק אנדרה
 שחקנים ראשיים:  פסקל פטי רמון פלגרן גאולה נוני גדעון שמר נתן כוגן
 מוזיקה:  ז'וזף קוסמה
 צילום:  פייר פטי דוד גורפינקל
 מדינה:  צרפת צרפת ישראל ישראל
 חברת הפקה:  סרטי גבע
 הקרנת בכורה:  25 בנובמבר 1965
 משך הקרנה:  80 דקות
 שפת הסרט:  צרפתית, עברית
 סוגה:  דרמה
 מקום התרחשות:  ישראל 
 דף הסרט ב־IMDb
עלילה

מהנדס צרפתי המועסק כיועץ למפעל המוביל הארצי נקלע למשבר משפחתי בזמן שהותו בישראל. אשתו מנהלת יחסי קרבה עם מהנדס מקומי ובמקביל מתקרב הבעל למזכירתו היפה. הצרות נשכחות ברגע שנודע על היעלמותה של בתם הקטנה של הזוג. יש הגורסים שנחטפה על ידי פושעים מקומיים ואחרים מאשימים את סוריה. לאחר פעולות חיפוש מקיפות, מתגלה הילדה בתוך שדה מוקשים.
הפקה

הסרט הופק על ידי חברת סרטי גבע והמפיק מרדכי נבון, בשיתוף מאיר מגן. לתפקידים הראשיים לוהקו השחקנים הצרפתים פסקל פטי ורמון פלגרן. בין השאר, משחקים בסרט שחקנים ישראלים רבים. הקרנות הבכורה נערכו בישראל ובצרפת בשנת 1965.
שחקנים

פסקל פטי
רמון פלגרן
גאולה נוני
גדעון שמר
נתן כוגן
אלכס פלג
אלישבע מיכאלי
יעקב בודו
אברהם בן-יוסף
יצחק מיכאל שילה
ציפורה לפיד
אברהם רונאי
יוסף שילוח
ברל'ה קרומבי

| --- | --- |

ברל'ה קרומבי נואם בצעדת תמיכה ברפורמה המשפטית מול מוזיאון תל אביב
 לידה:  25 ביולי 1986 (בן 38) חיפה, ישראל 
 מדינה:  ישראל ישראל
 עיסוק:  איש תקשורת
 מספר צאצאים:  7
 קישורים חיצוניים
 פייסבוק:  beralecrombie
 טוויטר:  berale_crombie
 
שלום בער (ברל'ה) קרומבי (נולד ב-25 ביולי 1986) הוא איש תקשורת ופעיל ימין ישראלי. שימש בעבר כיועץ אסטרטגי של איתמר בן גביר ועוצמה יהודית, וכן של איילת שקד ונפתלי בנט כאשר מפלגת הבית היהודי התמודדה בבחירות המוניציפליות בירושלים ב-2018.
ביוגרפיה

קרומבי נולד בחיפה למשפחה חב"דית. אביו, הרב זאב קרומבי, עוסק בטיפול, ומנהל מוסדות של כולל חב"ד, ואימו נורית היא מנהלת מעונות יום ומדריכה פדגוגית.
פעילות ציבורית

בשנת 2005, במהלך תוכנית ההתנתקות, פעל לתמיכה במפוני גוש קטיף[דרושה הבהרה]. בסיום שנות הישיבה הקטנה נסע לארצות הברית, ולאחר כשנה עבר לדרום הודו לייסד בית חב"ד. בשנים אלו החל את דרכו העיתונאית בפרסום מאמרים וכתבות בשבועון "בית משיח". בגיל 22 הקים את "בית חב"ד אלטרנטיבי לרווקי הציונות הדתית" בשם "שמיא", שפעל עד לתקופת מגפת הקורונה בשכונת נחלאות בירושלים. באותה שנה נישא לליבא שיימוס, מנהלת בית ספר חב"ד בתל ציון ומאמנת אישית. לזוג שבעה ילדים. במקביל, החל לכתוב מאמרי דעה בעיתון "מעריב" בנושאי אקטואליה ופוליטיקה.
פעילות ציבורית > קמפיינים

בבחירות למועצת העיר ירושלים בשנת 2018 ניהל את קמפיין הבחירות של מפלגת הבית היהודי בעיר. בבחירות לכנסת העשרים ושלוש ניהל את הקמפיין של מפלגת "עוצמה יהודית". ניהל מעל 150 קמפיינים לגיוס המונים, בהם קמפיין של קהילות בני עקיבא, מכון מאיר וישיבת חומש. ב-2022 ניהל בשיתוף ינון מגל קמפיין מימון ההמונים לתמיכה כספית בבנימין נתניהו.
בינואר 2023, בעקבות המחאה נגד ממשלת ישראל ה-37, גייס קרומבי 60 אלף ש"ח למימון שלט מול מגדלי עזריאלי בתל אביב, ובהמשך פתח קבוצה ב-PayBox לגיוס עשרות אלפי שקלים למימון קמפיין תמיכה ברפורמה המשפטית. הוא ייסד ארגון בשם "תקומה 2023", שגייס למעלה מ-100 אלף ש"ח למודעות תמיכה ברפורמה ברחבי הארץ ובעיתונות. בהמשך יזם הפגנת התמיכה ברפורמה המשפטית בהשתתפות כ-200 אלף איש, לצד קמפיין מימון המונים נוסף.
הערות שוליים

↑  נינה פוקס, ישי שנרב, שותף למאבק חומש, גייס מיליונים עבור נתניהו: האיש שעמד מאחורי הפגנת הימין, באתר ynet, 1 במאי 2023
↑  זאב קרומבי נבחר ליקיר צפת על פועלו כמנהל בית התבשיל של כולל חב"ד בצפת
1 2 3 4  שילה פריד, עניין אישי והפעם עם ברל'ה קרומבי, באתר ערוץ 7, 8 באפריל 2021
↑  לדוגמה: בשבועון בית משיח גיליון 607 עמוד 24, מפרסם ברלה, בשמו המלא: שלום דובער קרומבי, כתבה אודות מוסד חינוכי בדרום הארץ
↑  מזל טוב, באתר חב"ד אינפו, ‏2018-07-22
↑  ברל'ה קרומבי, ‏מנהל קמפיין עוצמה יהודית: "חשבתי שצריך לפרוש אבל מקבל דעת תורה", באתר "סרוגים", 1 במרץ 2020
↑  ברל'ה קרומבי הוא מטה של איש אחד: "עזריאלי זה הטיים סקוור שלנו", באתר ערוץ 7, 26 במרץ 2023
↑  הסתיים בהצלחה: קהילות בני עקיבא אומרות תודה!, באתר "סרוגים", 13 במרץ 2021
↑  יפעת ארליך, "כפית חד-פעמית מול דיביזיות": אנשי הימין שנאבקו להוציא את תומכי הרפורמה לרחובות, באתר ישראל היום
↑  ברל'ה קרומבי הוא מטה של איש אחד: "עזריאלי זה הטיים סקוור שלנו", באתר ערוץ 7, 26 במרץ 2023
↑  גיא עזרא, ‏אחרי הסערה – מו"ל 'הארץ' מתנצל: "טעות של עורך", באתר "סרוגים", 27 במאי 2021
↑  גלעד כהן, קובי נחשוני, רועי רובינשטיין, לירן תמרי, כ-200 אלף הפגינו, לוין קרא עם המוחים: "העם דורש רפורמה משפטית", באתר ynet, 27 באפריל 2023
↑  תוך יממה אחת: מעל 2,000 תורמים להפגנת המיליון, באתר ערוץ 7
ביטשהורן

ביצ'הורן (Bietschhorn) הוא הר בגובה 3,934 מטר, ברכס הרי האלפים, הנמצא בקנטון ואלה בשווייץ. ההר הוכרז בשנת 2001 כחלק מאתר מורשת עולמית ביחד עם קרחון אלטש והר יונגפראו. לא כל שטח ההר נכלל בהכרזה המקורית, אך בהחלטה שהתקבלה ב-2007 הורחב אתר המורשת העולמית כך שכל שטחו של הר ביצ'הורן נכלל.
ביצ'הורן מוקף בעמק לוצ'נטל מצפון, ועמק נהר הרון מדרום. חלקו המזרחי ממשיך לעבר קרחון אלץ' ושרשרת הרים הכוללת את הר אלצ'הורן, בגרמנית: Aletschhorn (4,195 מטר), והר פינסטרארהורן (4,274 מטר) הכלולים בשטח אתר המורשת העולמית.
הראשונים להעפיל לפסגת הביצ'הורן ב-13 באוגוסט 1859 היו לזלי סטיבן עם מדריכיו אנטון זיגן, יוהאן זיגן ויוזף אבנר. הם העפילו להר מכיוון צפון וכעבור שמונה שנים עשו זאת חלקם שוב מכיוון מערב. כיום מהווה ההר אתר טיפוס למטפסי הרים ברמת קושי בינונית עד קשה. כיוון הטיפוס המקובל ביותר הוא מצפון דרך לוצ'נטל, אף שקיימות אפשרויות טיפוס מכיוון כל רוחות השמיים.
מדרונות ביצ'הורן הצפון מערביים מכיוון הר הוקנהורן
מפקדי אוכלוסין באוקראינה

מפקדי אוכלוסין באוקראינה נערכו החל מהמאה ה-19. המפקד הראשון של אוקראינה העצמאית נערך בשנת 2001  על ידי שירות הסטטיסטיקה הממלכתית של אוקראינה בסמכות השיפוט של ממשלת אוקראינה. המפקד נועד לאסוף נתונים על אוכלוסייתה של המדינה, כדי ליצור מאגר מידע מדויק ומלא ככל האפשר על תכונותיה הדמוגרפיות והכלכליות של האוכלוסייה ברמה של אזורים סטטיסטים. נתונים אלה מתפרסמים ועומדים לרשות מקבלי ההחלטות והציבור הרחב. אף שעל פי תקנות האו"ם יש לערוך מפקד אוכלוסין אחת לעשור, נערך מפקד אחד בלבד מאז אוקראינה נפרדה מברית המועצות באוגוסט 1991.